DELTA เตรียมโดนสอย ?
*ทุกครั้งเมื่อถึงช่วงสิ้นปี “โมนิก้า” มักเม้าท์แต่เรื่องดี ๆ เพื่อเป็นสิริมงคลให้กับชีวิต แต่ดันมาเจอเรื่องอุบาทว์ในตลาดหุ้นไทยขึ้นมาเสียก่อน จึงขออนุญาตเม้าท์ถึงประเด็นร้อนที่กำลังทำให้ชาวหุ้นหัวเสียกันเป็นแถบ เพราะไม่เคยนึกว่า เกมหุ้นที่อุบัติจะโหดสลัดรัสเซียขนาดนี้ ! จึงอยากให้เดี๊ยนช่วยตีแผ่เรื่องราวความอ่อนหัดของ ก.ล.ต.-ตลท. กันสักนิดหนึ่ง เพราะดูเหมือนจะพึ่งพิงไม่ได้เลยพะยะค่ะ
28 ธ.ค. 2563

เจาะกระดาน : โมนิก้าและทีมงาน
*ทุกครั้งเมื่อถึงช่วงสิ้นปี “โมนิก้า” มักเม้าท์แต่เรื่องดี ๆ เพื่อเป็นสิริมงคลให้กับชีวิต แต่ดันมาเจอเรื่องอุบาทว์ในตลาดหุ้นไทยขึ้นมาเสียก่อน จึงขออนุญาตเม้าท์ถึงประเด็นร้อนที่กำลังทำให้ชาวหุ้นหัวเสียกันเป็นแถบ เพราะไม่เคยนึกว่า เกมหุ้นที่อุบัติจะโหดสลัดรัสเซียขนาดนี้ ! จึงอยากให้เดี๊ยนช่วยตีแผ่เรื่องราวความอ่อนหัดของ ก.ล.ต.-ตลท. กันสักนิดหนึ่ง เพราะดูเหมือนจะพึ่งพิงไม่ได้เลยพะยะค่ะ
*ก่อนจะไปถึงตรงนั้น “โมนิก้า” ขอเม้าท์ถึงการทะยานขึ้นของดัชนีไปถึงระดับ 1,512.99 จุด แต่สุดท้ายทรุดตัวลงมาปิดที่ระดับ 1,452.67 จุด ลบไป 33.64 จุด ด้วยมูลค่าการซื้อขาย 1.03 แสนล้านบาท เดี๊ยนมองได้เพียงอย่างเดียวคือ เกมปั่นของพวกกองทุนหัวดำ โดยเข้ามาในรูปแบบไพรเวทฟันด์ ซึ่งเข้ามาเล่นแบบดัน ๆ ทุบ ๆ ได้ตามใจชอบ จึงอยากให้แฟนคลับเข้าใจสถานการณ์ที่เกิดขึ้น ณ เวลานี้ด้วยจ้า !
*โดยเฉพาะสิ่งที่เกิดขึ้นกับหุ้นร้อนตัวพ่อ DELTA กลายเป็นช็อตที่ทำให้นักเล่นหยิบยกคำล้อเลียนขึ้นมาเม้าท์ไม่ขาดปาก เพราะการทะยานขึ้นของหุ้นเป็นการอาศัยช่องโหว่ทางกฎหมาย และดูเหมือนทางการไทย (เสือกระดาษ) อย่างหน่วยงาน ก.ล.ต.-ตลท. กลับแสดงอาการเกียร์ว่างเสียอย่างนั้น จึงเป็นที่มาของคำว่า “ระยองไม่พบบ่อน..ตลาดหุ้นไม่พบปั่น” (มีคำสั่งปลดผู้การระยองทันที) นะนายจ๋า !
*ประเด็นตรงนี้กลายเป็นช็อตที่แทงใจดำคนของทางการเต็ม ๆ เพราะของมันเห็นกันทนโท่ว่า ผิดปกติ ! แต่คุณ ๆ ท่าน ๆ ดันแถจนสีข้างถลอกปอกเปิกกันเป็นแถบ โดยเฉพาะการออกตัวแรงของหัวเรือใหญ่ตลาดหลักทรัพย์ฯ อย่างเฮีย “ภากร” ที่บอกกับสังคมว่า ไม่พบความผิดปกติ ? กลายเป็นช็อตประทับตราที่ทำให้ผู้คนทั่วไปคิดว่า อาเฮียเป็นประชาสัมพันธ์ (สร้างภาพลักษณ์) ของบริษัทดังกล่าวนะซี
*ทั้งที่บทบาทของผู้จัดการตลาดหุ้นต้องออกมาในแนวปกป้องรายย่อย พร้อมกับฝากเตือนรายย่อยให้ระมัดระวังการเข้าลงทุนในหุ้นร้อน เพราะมองในมุมของธุรกิจก็ไม่ใหญ่เท่าหุ้นสุดเลิฟอย่าง PTT (บุ๊กอยู่ที่ 31 แต่ราคาอยู่ที่ 40 ต้น ๆ) และ BBL (บุ๊กอยู่ที่ 230 แต่ราคาในกระดานอยู่แค่ 100 ต้น ๆ) จึงไม่มีทางที่หุ้นโรงงานผลิตชิ้นส่วนอิเล็กทรอนิกส์จะมีมาร์เก็ตแคปใหญ่ขนาดนี้นะคะ
*วันนี้ถึงต้องถามเฮีย “ภากร” อีกครั้งหนึ่งว่า การที่หุ้นร้อนวิ่งขึ้นไปถึง 838 บาท ท่ามกลางบุ๊กของตัวเองมีแค่ 29 บาท จนทำให้ค่า P/BV ขึ้นไปแตะระดับ 30 เท่า..คุณพี่ยังไม่พบความผิดปกติอีกเหรอ ? บวกกับตอนที่หุ้นทรุดฮวบแบบไม่บอกล่วงหน้า จนหุ้นลงมายืนปิดที่ระดับ 560 บาท ลบไป 124 บาท หรือลงไป 18.15% ด้วยมูลค่าการซื้อขาย 1.22 หมื่นล้านบาท สังคมชาวหุ้นยังรู้เลยว่า ไม่ปกติ ! พะยะค่ะ
*สำหรับหนทางกอบกู้ศรัทธาที่ดีสุดคือ เฮียต้องออกโรงตรวจสอบโบรกเกอร์ที่มีความใกล้ชิดกับก๊วนไต้หวัน และลากคอขบวนการปั่นข้ามชาติแก๊งนี้ออกมาให้ได้ บวกกับแมงลือเม้าท์กันให้แซ่ดถึงเจ๊สายบุญก็เป็นคนที่อยู่ในทริปดังกล่าว “โมนิก้า” เลยมองว่า ถึงเวลาที่ต้อง ล้างบาง..อุ๊ย..ล้างบ้าน กันอีกสักรอบ เพราะพฤติกรรมที่แสดงออกมาของคนเหล่านี้..อหังการเสียเหลือเกิน..นนน !
*ขณะเดียวกันก็มีเสียงรบเร้าจากแมงเม่าวัยละอ่อนให้ “โมนิก้า” จี้ตรงไปยังสำนักงาน ก.ล.ต. ให้ช่วยออกแอ็กชั่นมากกว่าที่เป็นอยู่หน่อย (ตลท. จะชงเรื่องให้สอบ หรือ ก.ล.ต.จะร้องสอบไปเองก็ได้) เพราะเรื่องนี้กลายเป็นหนังฟอร์มยักษ์ที่มีเรื่องราวให้ติดตามกันอีกพักใหญ่เลยทีเดียว จึงควรแจกแจงรายละเอียดต่าง ๆ ที่เกิดขึ้นให้ครบทุกมิติ เพื่อทำให้แมงเม่าสิ้นสงสัย (ก.ล.ต.-ตลท. ร่วมมือกันทำงานหน่อย) นะจะบอกให้
*สุดท้ายนี้ “โมนิก้า” หวังว่า คงมีอะไรที่เป็นรูปธรรมออกมาให้สังคมได้รับรู้มากกว่าการปัดสวะไปวัน ๆ เพราะสิ่งที่หน่วยงานทั้งสองแห่งแสดงออกมามันย้อนแย้งกับเรื่องความรู้สึกของคนส่วนใหญ่ เดี๊ยนในฐานะสาวสวยมาดมั่นเกินห้ามใจ จึงขอเป็นกระบอกเสียงแทนรายย่อยที่ต้องการร้องทุกข์ หลังผู้คนที่ผู้รู้จักกำลังเรียกร้องมาตรฐานในการปฏิบัติที่เท่าเทียม..ไม่ใช่เห็นเป็นหุ้นกลาง หุ้นเล็ก จะโขกสับอย่างไรก็ได้..อิอิอิ